Document ID: 32000L0039

Οδηγία 2000/39/ΕΚ της Επιτροπής
της 8ης Ιουνίου 2000
για θέσπιση πρώτου καταλόγου ενδεικτικών οριακών τιμών επαγγελματικής έκθεσης κατ' εφαρμογή της οδηγίας 98/24/ΕΚ του Συμβουλίου για την προστασία της υγείας και ασφάλειας των εργαζομένων από κινδύνους οφειλόμενους σε χημικούς παράγοντες
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 98/24/ΕΚ του Συμβουλίου, της 7ης Απριλίου 1998, για την προστασία της υγείας και ασφάλειας των εργαζομένων κατά την εργασία από κινδύνους οφειλόμενους σε χημικούς παράγοντες(1), και ιδίως το άρθρο 3, παράγραφος 2,
τη γνώμη της συμβουλευτικής επιτροπής για την ασφάλεια, την υγιεινή και την προστασία της υγείας στο χώρο εργασίας,
Εκτιμώντας τα ακόλουθα:
(1) Δυνάμει της οδηγίας 98/24/ΕΚ του Συμβουλίου, η Επιτροπή προτείνει ευρωπαϊκούς στόχους, σε κοινοτικό επίπεδο, υπό μορφή ενδεικτικών οριακών τιμών επαγγελματικής έκθεσης για την προστασία των εργαζομένων από χημικούς παράγοντες.
(2) Η Επιτροπή, κατά την εκπλήρωση αυτού του καθήκοντος, επικουρείται από την επιστημονική επιτροπή για τα όρια επαγγελματικής έκθεσης σε χημικούς παράγοντες, που έχει συσταθεί με την απόφαση 95/320/ΕΚ της Επιτροπής(2).
(3) Για κάθε χημικό παράγοντα για τον οποίο καθορίζεται ενδεικτική οριακή τιμή σε κοινοτικό επίπεδο, τα κράτη μέλη καθορίζουν μια εθνική οριακή τιμή επαγγελματικής έκθεσης, λαμβάνοντας υπόψη την κοινοτική οριακή τιμή και προσδιορίζοντας τη φύση της σύμφωνα με την εθνική νομοθεσία και πρακτική.
(4) Οι ενδεικτικές οριακές τιμές επαγγελματικής έκθεσης πρέπει να θεωρούνται σημαντικό μέρος της γενικής προσέγγισης για την εξασφάλιση της προστασίας της υγείας των εργαζομένων στο χώρο εργασίας, έναντι κινδύνων που οφείλονται σε επικίνδυνες χημικές ουσίες.
(5) Με τις οδηγίες 91/322/ΕΟΚ(3) και 96/94/ΕΚ(4) της Επιτροπής έχουν θεσπιστεί ένας πρώτος και ένας δεύτερος κατάλογος ενδεικτικών οριακών τιμών επαγγελματικής έκθεσης, στο πλαίσιο της οδηγίας 80/1107/ΕΟΚ της 27ης Νεομβρίου 1980 του Συμβουλίου περί προστασίας των εργαζομένων από τους κινδύνους που παρουσιάζονται συνεπεία εκθέσεώς τους, κατά τη διάρκεια της εργασίας, σε χημικά, φυσικά ή βιολογικά μέσα(5).
(6) Η οδηγία 80/1107/ΕΟΚ καταργείται από τις 5 Μαΐου 2001, βάσει της οδηγίας 98/24/ΕΚ.
(7) Είναι ενδεδειγμένο να ενεργοποιηθούν εκ νέου στο πλαίσιο της οδηγίας 98/24/ΕΟΚ οι ενδεικτικές οριακές τιμές που καθορίζονται από τις οδηγίες 91/322/ΕΟΚ και 96/94/ΕΚ στο πλαίσιο της οδηγίας 80/1107/ΕΟΚ.
(8) Ο κατάλογος που παρατίθεται στο παράρτημα περιέχει τις ουσίες που καθορίζονται στο παράρτημα της οδηyίας 96/94/ΕΚ και ενσωματώνει διάφορους άλλους παράγοντες για τους οποίους έχουν προταθεί ενδεικτικές οριακές τιμές επαγγελματικής έκθεσης από την SCΟΕL, ως αποτέλεσμα της αξιολόγησης των πρόσφατων διαθέσιμων επιστημονικών στοιχείων για την επίδραση στην υγεία κατά την εργασία λαμβανομένης υπόψη της διαθεσιμότητας τεχνικών μέτρησης. Ενόψει των ανωτέρω και για λόγους σαφήνειας πρέπει να αναδιατυπωθεί η οδηγία 96/94/ΕΚ.
(9) Είναι αναγκαίο να καθοριστούν οριακές τιμές για μικρό χρονικό διάστημα έκθεσης για ορισμένες ουσίες, προκειμένου να συνεκτιμηθούν οι επιδράσεις από μικρό χρονικό διάστημα έκθεσης.
(10) Για ορισμένους παράγοντες, είναι αναγκαίο να συνεκτιμηθεί η πιθανότητα διείσδυσης μέσω του δέρματος, προκειμένου να εξασφαλιστεί το μέγιστο δυνατό επίπεδο προστασίας.
(11) Η παρούσα οδηγία συνιστά ένα πρακτικό βήμα προς την επίτευξη της κοινωνικής διάστασης της εσωτερικής αγοράς.
(12) Τα μέτρα που προβλέπονται από την παρούσα οδηγία είναι σύμφωνα με τη γνώμη της επιτροπής που συστάθηκε βάσει του άρθρου 17 της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία(6),
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Με την παρούσα καθορίζονται κοινοτικές ενδεικτικές οριακές τιμές επαγγελματικής έκθεσης για τους χημικούς παράγοντες που παρατίθενται στο παράρτημα.
Άρθρο 2
Τα κράτη μέλη καθορίζουν εθνικές οριακές τιμές επαγγελματικής έκθεσης για τους χημικούς παράγοντες που παρατίθενται στο παράρτημα, συνεκτιμώντας τις κοινοτικές τιμές.
Άρθρο 3
1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 31 Δεκεμβρίου 2001. Ενημερώνουν αμέσως την Επιτροπή σχετικά.
Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.
2. Τα κράτη μέλη ανακοινώνουν στην Επιτροπή τις διατάξεις εθνικού δικαίου τις οποίες θεσπίζουν στον τομέα που καλύπτεται από την παρούσα οδηγία.
Άρθρο 4
H οδηγία 96/94/ΕΚ καταργείται από την ημερομηνία πoυ καθορίζεται στο άρθρο 3 παράγραφος 1.
Άρθρο 5
Η παρούσα οδηγία αρχίζει να ισχύει την εικοστή ημέρα μετά τη δημοσίευσή της στην Επίσημη Εφημερίδα των Ευρωπαϊκών Κοινοτήτων.
Άρθρο 6
Η παρούσα απόφαση απευθύνεται στα κράτη μέλη.
Βρυξέλλες, 8 Ιουνίου 2000.

Labels: 0
1
9
20